Alpe-vliegramp: Vlieënier glo uitgesluit uit kajuit - Maroela Media
Die New York Times berig daar kan op die klankband van die kajuitopnemer gehoor word hoe die vlieënier terug in die kajuit probeer kom. Hy klop glo eers aan die deur, maar daar is geen antwoord nie. Hy klop harder en begin naderhand aan die deur slaan, maar steeds geen antwoord nie.
'n Senior weermagbeampte wat by die ondersoek betrokke is, het aan die New York Times gesê dit is nog onduidelik hoekom die vlieënier die kajuit verlaat het, maar dit is wel duidelik dat die ander vlieënier aan die einde van die vlug alleen is en nie die deur oopmaak nie.
Volgens die beampte het die vliegtuig oor 'n tydperk van sowat 10 minute met 38 000 voet gedaal en hoewel dit kommerwekkend is, het die daling steeds geleidelik genoeg plaasgevind om aan te dui dat die vliegtuig nie katastrofies beskadig is nie.
Die gebied waar die vliegtuig neergestort het, is onherbergsaam en die wrakstukke lê versprei oor die steiltes.